VEGA præsenterer
**Powerfulde popperler fra det nye danske stjerneskud Clara**
*Den 28. november kan du opleve Claras forunderlige stemme i Lille VEGA, når stjerneskuddet pynter op med popperler.*

Clara har for alvor gjort sit indtog på den danske musikscene siden udgivelsen af debutalbummet *August Eighteen* i august sidste år. I løbet af 2018 har hun bl.a. optrådt til The Voice i Tivoli og til P3 Guld, hvor hun var nomineret som Årets Nye Navn.

Hun var ligeledes nomineret til samme pris til Zulu Awards. Derudover udnævnte DR hende som eneste kvinde i deres "De ejede 2018"-serie. Der er ingen tvivl om Claras talent, og den kun 18-årige sangerinde er indehaveren af en unik vokal, der emmer af indre power og attitude, men Clara er heller ikke bleg for at vise sin sårbare side.

Allerede som 15-årig underskrev hun kontrakt med pladeselskabet Sony Music, og i 2017 debuterede den unge sangerinde med singlen ”What They Say” og herefter udkom Claras debutep *Dress Like You´re Already Famous*.

På hendes nyeste single “Crazy” udfolder hun et stemningsfyldt og intenst univers, hvor det står klart, at Clara formår at favne både det kraftfulde og skrøbelige med sin stærke popvokal.

**Fakta om koncerten:**
Clara (DK)
Torsdag d. 28. november kl. 20.00
Lille VEGA, Enghavevej 40, 1674 København V
Billetpris: 165 kr. + gebyr
Billetsalget starter i dag via VEGA.dk og Ticketmaster.